O‘zbekistonning birinchi raqamli tennischisi Denis Istomin Ispaniyaning Madrid shahrida davom etayotgan nufuzli Mutua Madrid Open turnirining asosiy bosqichini g‘alaba bilan boshladi. Bungacha O‘zbekiston vakili dastlabki o‘yinlarida ispaniyalik Albert Montanesni 6:4, 6:3 hisobida, qozog‘istonlik Mixail Kukushkinni 6:2, 2:6, 6:3 hisobida mag‘lub etib asosiy to‘rga yo‘llanma olgandi. Asosiy to‘rning birinchi bosqichida Istomin rossiyalik Teymuraz Gabashvili bilan kuch sinashdi. 1 soat davom etgan o‘yinda Denisning qo‘li baland keldi va raqibini 6:1, 6:4 hisobida mag‘lub etib keyingi bosqichga yo‘l oldi. Gabashvili o‘yin davomida 4 marta qo‘shxatoga yo‘l qo‘ygan. Endilikda Istominga keyingi bosqichda endi chexiyalik Tomash Berdix raqiblik qiladi. Turnirning mukofot jamg‘armasi 4 771 360 yevroni tashkil qiladi.